מיטב טרייד השקעות

מיטב טרייד השקעות בע"מ היא חברה ציבורית הנשלטת על ידי מיטב בית השקעות. החברה מחזיקה בחברת מיטב טרייד בע"מ - חבר הבורסה החוץ־בנקאי הגדול ביותר בישראל ללקוחות פרטיים, אשר מהווה את זרוע המסחר העצמאי בשוק ההון של קבוצת מיטב.

מיטב טרייד בע"מ מציעה מסחר בניירות ערך ונכסים פיננסים ללקוחות פרטיים ולחברות.
החברה מפעילה פלטפורמה טכנולוגית מתקדמת למסחר עצמאי בבורסות השונות בארץ ובעולם, המאפשרת למשקיעים פרטיים לנהל את השקעותיהם באופן עצמאי.

החברה
מיטב טרייד הוקמה ב-5 בנובמבר 1969 כחברה בבורסה לני"ע בת"א. החברה מספקת שירותי עשיית שוק, משמרת ני"ע, שירותי מסחר, המרות מט"ח ושיווק השקעות. במהלך השנים החברה עברה מספר מיזוגים ורכישות, כשבסופם הועברה החברה לבעלותה של מיטב טרייד השקעות.

מיטב טרייד מספקת שירותי ברוקראז' בחשבונות ייעודיים ללקוחות מוסדיים באמצעות ברוקראז'ים מוסדיים.

ביוני 2009, כחלק ממיזוג של מיטב עם גאון שוקי הון, עברה מיטב טרייד לעסוק בעיקר בפעילות חבר הבורסה. במהלך השנים מיזגה מיטב טרייד לתוכה פעילויות ברוקראז' של 5 חברי בורסה.

באמצע שנת 2020 ובעיצומה של מגפת הקורונה, יצאה מיטב טרייד בקמפיין פרסומי "מפסיקים להיות פראיירים ועוברים למיטב דש טרייד", בהובלת חברת התוכן שרוטונים. מטרת הקמפיין היה למשוך סוחרים עצמאיים בעלי תיקי השקעות המנוהלים בבנקים לשירותי החברה, בהן הדגישה כי העמלות שהיא מציעה נמוכות משמעותית מאלו שהבנקים גובים.

במהלך שנת 2022, עת שונה שמה של חברת האם ממיטב דש למיטב בית השקעות, הותאם גם שמה של החברה ממיטב דש טרייד למיטב טרייד.
במקביל לכך, יצאה מיטב בית השקעות בקמפיין פרסומי בהובלת הפרזנטור דייוויד שווימר לקידום החברה ופעילות המסחר של מיטב טרייד.

מיטב טרייד חווה צמיחה בהיקף הפעילות בשנים האחרונות, עת סיימה את השנים: 2022, 2023, 2024 וספטמבר 2025 עם גידול במספר הלקוחות עם חשבונות מסחר והשקעות - 56 אלף, 67 אלף, 89 אלף ו-112 אלף, בהתאמה, עם היקף נכסים בסך כ-39 מיליארד ש"ח. מיטב טרייד מרכזת בממוצע כ-9% ממחזורי המסחר במניות ובאג"ח בבורסה בת"א.

הגידול משויך הן לקורונה אשר הביאה למודעות גוברת ושיח ער בקרב ציבור המשקיעים העצמאיים, ומשקיעים צעירים בפרט, אודות אפשרויות השקעה, והן להקלות הרגולטוריות המאפשרות למשקיעים להירשם לשירותי מסחר באופן מקוון ולהקלות המסחריות, ובתוך כך הורדת רף ההשקעה המינימלי ממאות אלפי שקלים לעשרת אלפים שקלים. זאת, בנוסף לשדרוג שהחברה ביצעה בפלטפורמת המסחר שלה, לרבות השקת אפליקציה חדשנית וידידותית למשתמש, והקמפיינים הפרסומיים שקידמו את הפעילות.
בינואר 2025, בראיון שהעניק אושר טובול, מנכ"ל החברה, סיפר כי שיעור המצטרפים החדשים הצעירים בגילאי 18–21 עמד ב-2024 על כ-15%, ביחס ל-0.5% בשנת 2021.

מקורות ההכנסה העיקריים של מיטב טרייד נובעים מעמלות מסחר, לצד הכנסות ממרווחי מימון ופעילות מט"ח.

מיטב טרייד מספקת כלים מתקדמים לניתוח שוק, ביצוע עסקאות ומעקב אחר תיקי השקעות, תוך מתן גישה נוחה ומהירה למגוון רחב של מוצרים פיננסים ושווקים בינלאומיים ומשלבת כלים מבוססי בינה מלאכותית (AI), בתהליך המסחר.
בנוסף, החברה מפרסמת מדריכים, מידע שימושי ומגזין פיננסי אודות שוק ההון, המסייע למשקיעים בשלבים שונים. זאת לצד תמיכה של חדרי מסחר (לבורסה בת"א ולני"ע זרים) ושירות לקוחות הכולל תמיכה מקצועית וטכנית במערכות המסחר שלה, בכל שעות המסחר.

ביוני 2024, עובדי מיטב טרייד, יחד עם עובדי קבוצת מיטב בית השקעות, עברו ממגדל צ'מפיון מוטורס למשרדים הפרושים על 7 קומות במגדל BBC Central בבני ברק.

הנפקה
בדצמבר 2023, וכחלק מהתוכניות של מיטב להנפיק את מיטב טרייד, אימץ דירקטוריון האחרונה מדיניות חלוקת דיבידנדים, כך שמעתה החברה תחל לחלק לבעלי המניות 75% מהרווח הנקי מדי רבעון. החלטה זו תמכה במשיכת גופים מוסדיים להשקיע בחברה במהלך ההנפקה המתוכננת וברצון שלהם להחזיק בהשקעה לאורך זמן.
בינואר 2024 הושלמה עסקה שכללה העברת מלוא הבעלות של מיטב טרייד למיטב טרייד השקעות (התאגדה באוגוסט 2023 לצורך כך), וההנפקה של האחרונה בוצעה לפי שווי של כ-300 מיליון ש"ח בבורסה בתל אביב. בין הגופים המוסדיים שלקחו חלק בהנפקה נמנים מור בית השקעות עם כ-8% וכלל ביטוח עם כ-5%.

באותו חודש השיקה מיטב טרייד אפליקציית מסחר חדשה, MTrade, המאפשרת ללקוחותיה לסחור עצמאית בזמן אמת בניירות ערך בבורסות בתל אביב ובארצות הברית.

אפליקציית המסחר MTrade
MTrade היא אפליקציית מסחר ללקוחות מיטב טרייד. האפליקציה מאפשרת שידור הוראות למסחר במניות ובנגזרים לבורסות לני"ע בתל אביב ובארצות הברית, קבלת מידע על שווקים שונים המתרעננים באופן רציף, פילוח של מניות ונגזרים על בסיס פרמטרים שונים וצפייה ביתרות החשבון.

באפליקציה מוטמעת גישה לנתוני TipRanks המספקת ניתוח ודירוג של מניות על-ידי אנליסטים מובילים מהעולם, וכן מערכת בינה מלאכותית על בסיס פלטפורמת ברידג'ווייז, המעניקה ניתוח מבוסס דוחות כספיים של חברות ומנפיקה מהם תובנות.

ראו גם
מיטב בית השקעות
אילן רביב

קישורים חיצוניים


 לינקאדין - מיטב טרייד השקעות
 מיטב טרייד השקעות - מסחר עצמאי בבורסה, באתר יוטיוב
 כל מה שצריך לדעת על תיק השקעות עצמאי – עם אושר טובול, באתר ספוטיפיי
 M TRADE אפליקציית המסחר החדשה של מיטב טרייד

הערות שוליים

קטגוריה:בני ברק: חברות
קטגוריה:חברות הנסחרות בבורסה לניירות ערך בתל אביב
קטגוריה:חברי הבורסה לניירות ערך בתל אביב
קטגוריה:ישראל: חברות שהוקמו ב-1969